Die staat het jongmense in die steek gelaat, sê #FeesMustFall-leierMcebo Dlamini buite die Palm Ridge-landdroshof (9 November 2016) Foto: African News Agency Mcebo Dlamini, studenteleier van die Universiteit van die Witwatersrand, het Woensdag buite die Palm Ridge-landdroshof gesê die staat het jongmense in die steek gelaat. “As daar gratis onderwys was, was daar geen jongmense in Sun City [Johannesburg-gevangenis] nie,” het hy aan studente en werkers buite die hof gesê. “Ons mense word gedwing om misdade te pleeg om kos op die tafel te sit, weens ŉ mislukte staat.” Dlamini (30) staan tereg op aanklag van openbare geweld, diefstal, opsetlike saakbeskadiging en aanranding met die doel om ernstig te beseer, nadat hy in Oktober in hegtenis geneem is. Regter Ratha Mokgoatlheng het vroeër tydens die hofverrigtinge borgtog van R2 000 aan Dlamini toegestaan. Volgens Mokgoatlheng het landdros Albertus Roux fouteer in sy uitspraak toe hy Dlamini vroeër borgtog geweier het. Hy het Dlamini egter gewaarsku om nie akademiese aktiwiteite by Wits te ontwrig nie. Hy mag ook nie met getuies kontak maak of by die ondersoek inmeng nie. Dlamini het gesê die polisie en tronkbewaarders het ook gratis onderrig nodig sodat hulle hul werk behoorlik kan doen. “Die polisie moet gratis onderrig kry om onwettige inhegtenisnemings te voorkom; hulle kan nie dossiere skryf nie,” het hy gesê. Ongeveer 60 studente en werkers het buite struggle-liedjies gesing en die studenteleier verwelkom. Dlamini het bygevoeg Wits kan nie van studente verwag om eksamen af te lê indien hulle nie sielkundig gereed is ná die #FeesMustFall-betogings nie. “Ons rig ŉ versoek, ek weet hy [Wits-visekanselier Adam Habib] luister, want hy weet ek is buite, teen die einde van die dag moet daar ŉ tweede sitting oor eksamens plaasvind, anders sal die poppe dans.” Dlamini het die studente aangesê om die hof te verlaat om vir ŉ vergadering voor te berei vir die pad vorentoe. Hy moet op 15 November weer in die hof verskyn. Lees alle vorige berigte oor studentebetogings op Maroela Media.